Document ID: 32006D0059

KOMISJONI OTSUS,
24. jaanuar 2006,
millega lubatakse fütosterooli-/fütostanoolilisanditega rukkileiva turuleviimine uuendtoiduna või toidu uuendkoostisosana vastavalt Euroopa Parlamendi ja nõukogu määrusele (EÜ) nr 258/97
(teatavaks tehtud numbri K(2006) 115 all)
(Ainult rootsi- ja soomekeelne tekst on autentsed)
(EMPs kohaldatav tekst)
(2006/59/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 27. jaanuari 1997. aasta määrust (EÜ) nr 258/97 uuendtoidu ja toidu uuendkoostisosade kohta, (1) eriti selle artiklit 7,
ning arvestades järgmist:
(1)
Karl Fazer Ltd. esitas 21. septembril 2000 Soome pädevatele asutustele taotluse fütosteroolilisanditega toidu turuleviimiseks uuendtoidu või toidu uuendkoostisosana.
(2)
Soome pädevad asutused andsid 29. jaanuaril 2001 esialgse hindamisaruande.
(3)
Oma esialgses hindamisaruandes jõudis Soome pädev toiduhindamisasutus järeldusele, et fütosteroolid/fütostanoolid on inimtoiduna kasutamisel ohutud.
(4)
Komisjon edastas esialgse hindamisaruande kõigile liikmesriikidele 13. märtsil 2001.
(5)
Määruse artikli 6 lõikes 4 sätestatud 60 päeva jooksul esitati kõnealuse sätte kohaselt põhjendatud vastuväide toodete turuleviimisele.
(6)
Toidu teaduskomitee osutas 26. septembri 2002. aasta arvamuses “Üldarvamus eri toiduainetest saadavate fütosteroolide suurte koguste pikaajaliste mõjude kohta, pöörates erilist tähelepanu mõjule β-karoteenidele”, et puuduvad tõendid 3 grammi ületava päevase annuse täiendava kasulikkuse kohta ning et suured annused võivad põhjustada soovimatuid mõjusid, mistõttu oleks mõistlik hoiduda 3 grammi ületavast päevasest taimesterooli annusest.
(7)
Lisaks väljendas toidu teaduskomitee oma arvamuses, mis käsitles 5. märtsi 2003. aasta taotlusi taimesterooliga rikastatud eri toiduainete heakskiitmise kohta, muret kumulatiivsete annuste üle, mis omastatakse paljudest fütosteroolilisanditega toiduainetest. Siiski kinnitas toidu teaduskomitee samas seoses Oy Karl Fazer taotlusega, et fütosteroolide lisamine mitmesugustele pagaritoodetele oli ohutu.
(8)
Arvesse võttes muret eri toiduainetest saadavate fütosteroolide/fütostanoolide kumulatiivse omastamise üle nõustus Oy Karl Fazer Ab neid pagaritoodete puhul kasutama üksnes rukkileivas.
(9)
Sellise toidu ja toidu koostisosade, millele on lisatud fütosteroole, fütosteroolestreid, fütostanoole ja/või fütostanoolestreid, märgistamist käsitlevas komisjoni 31. märtsi 2004. aasta määruses (EÜ) nr 608/2004 (2) tagatakse, et tarbijad saavad ülemäärase fütosteroolide koguse vältimiseks vajaliku teabe.
(10)
Toiduahela ja loomatervishoiu alaline komitee ei ole esitanud pooldavat arvamust; seepärast esitas komisjon kooskõlas nõukogu otsuse 1999/468/EÜ (3) artikli 5 lõikega 4 nõukogule 22. augustil 2005. aastal ettepaneku, mille põhjal nõukogu peab kolme kuu jooksul tegutsema.
(11)
Nõukogu ei ole ettenähtud tähtaja jooksul otsust siiski teinud ja seega peab nüüd komisjon otsuse vastu võtma,
ON VASTU VÕTNUD KÄESOLEVA OTSUSE:
Artikkel 1
Ühenduse turule võib viia I lisas kirjeldatud toitu või toidu koostisosi (edaspidi “tooted”), millesse on lisatud II lisas määratletud fütosteroole/fütostanoole.
Artikkel 2
Tooted esitatakse müügiks sellisel kujul, et neid saab hõlpsasti jagada portsjoniteks, mis sisaldavad kuni 3 g (1 portsjon päevas) või kuni 1 g (3 portsjonit päevas) lisatud fütosteroole/fütostanoole.
Artikkel 3
Käesolev otsus on adresseeritud ettevõttele Oy Karl Fazer Ab, Fazerintie 6, FIN-00941 Helsinki.
Brüssel, 24. jaanuar 2006

Labels: 0
3
17